b'\n_START_ARTICLE_\nTibet\n_START_SECTION_\nNastanek Tibetanske planote\n_START_PARAGRAPH_\nTibetanska planota je nastala pred pribli\xc5\xbeno 50 milijoni let, potem ko je Indijska tektonska plo\xc5\xa1\xc4\x8da tr\xc4\x8dila ob Evrazijsko in ustvarila orogenski pas oziroma Himalajo, ki se \xc5\xa1e danes zaradi premikanja plo\xc5\xa1\xc4\x8d dviga vsako leto za nekaj mm. Tibetanska planota se je dvignila iz prvotnega morja Tetis (na Himalaji in povsod po Tibetu so na\xc5\xa1li fosilne ostanke morskih \xc5\xbeivali). Indijska plo\xc5\xa1\xc4\x8da se trenutno premika na SV 5\xc2\xa0cm/leto, medtem ko se Evrazijska plo\xc5\xa1\xc4\x8da premika proti S le 2\xc2\xa0cm/leto. To povzro\xc4\x8da preoblikovanje Indijske plo\xc5\xa1\xc4\x8de, ki jo stiska s hitrostjo 4\xc2\xa0mm/leto. Zemeljska skorja je tukaj najdebelej\xc5\xa1a (70\xc2\xa0km). Tibetanska planota je geolo\xc5\xa1ko \xc5\xa1e vedno zelo aktivna, ima \xc5\xa1tevilne ledenike in je edinstveno okolje za rastline in \xc5\xbeivali._NEWLINE_Planota predstavlja visoko le\xc5\xbee\xc4\x8de suhe stepe, vrinjene med gorovja, z veliko braki\xc4\x8dnimi in slanimi jezeri. Letna koli\xc4\x8dina padavin zna\xc5\xa1a 100-300 milimetrov in pada v glavnem kot to\xc4\x8da. Na ju\xc5\xbenem in vzhodnem robu stepe so travniki, ki so trajnostno naseljeni s populacijo nomadskih pastirjev, \xc4\x8deprav traja mraz \xc5\xa1est mesecev v letu. Velik del planote obsega permafrost. Proti severu in severozahodu postaja planota postopno vse vi\xc5\xa1ja, zrak hladnej\xc5\xa1i in bolj suh, dokler ne dose\xc5\xbee oddaljene regije Changthang v severozahodnem delu planote. Tukaj povpre\xc4\x8dna nadmorska vi\xc5\xa1ina presega 5000 metrov, zimske temperature se lahko spustijo do -40\xc2\xa0\xc2\xb0C. Rezultat tega je izjemno neprijazno okolje. V regiji Changthang (skupaj s sosednjo regijo Kekexili) je najmanj prebivalcev v Aziji in je tretje najmanj naseljeno obmo\xc4\x8dje na svetu za Antarktiko in severno Grenlandijo._NEWLINE_Fizi\xc4\x8dno lahko Tibet razdelimo na dva dela, "jezersko regijo" na zahodu in severozahodu, in "re\xc4\x8dno obmo\xc4\x8dje", ki se razprostira na vzhodu, jugu in zahodu. Obe obmo\xc4\x8dji prejmeta zelo omejene koli\xc4\x8dine padavin, saj le\xc5\xbeita v senci Himalaje, ki zadr\xc5\xbei poletne padavine, pozimi pa iz Sibirije prina\xc5\xa1a suh in mrzel zrak. Kot celota sistem predstavlja razvodnico med rekami, ki te\xc4\x8dejo v Tihi in v Indijski ocean. Reke se napajajo iz ledenikov._NEWLINE_"Jezerska regija" se razteza od jezera Pangong-a v Ladhaku, jezera Rakshastal, Yamdrok do jezera Manasarovar v bli\xc5\xbeini izvira reke Ind. Ostala jezera so \xc5\xa1e Dagze, Nam in Pagsum. Ta regija se imenuje Chang Tang ali "Severni Plato". Je pribli\xc5\xbeno 1100\xc2\xa0km \xc5\xa1iroka. Zaradi svoje velike oddaljenosti od morja je zelo izsu\xc5\xa1ena, bi\xc4\x8da pa jo tudi pu\xc5\xa1\xc4\x8davski veter. Gorovja so razpotegnjena, lo\xc4\x8dena z globokimi dolinami. Nizajo se velika in mala jezera, slana ali alkalna. Zaradi prisotnosti permafrosta, je v Chang Tangu zemlja blatna in prekrita s suho travo, kar spominja na sibirske tundre. Sol in pitna voda se pogosto me\xc5\xa1ata. Jezera nimajo dotokov in odtokov. Usedline so sestavljene iz sode, kalijevega klorida, boraksa in drugih soli. Tukaj je tudi veliko \xc5\xa1tevilo vro\xc4\x8dih vrelcev. Zelo so raz\xc5\xa1irjeni med Himalajo in 34 \xc2\xb0N, vendar so naj\xc5\xa1tevilnej\xc5\xa1i severozahodno od Lase._NEWLINE_Za "Re\xc4\x8dno obmo\xc4\x8dje" so zna\xc4\x8dilne rodovitne gorske doline. So ob zgornjem toku reke Yarlung Tsangpo (v Indiji Brahmaputra) in njenem glavnem pritoku reki Nyang (to je zgornji tok reke Jangce), ter ob Mekongu in Rumeni reki. Kanjon reke Yarlung Tsangpo, ki tvori podkvast ovinek v reki tam kjer te\xc4\x8de okoli gore Nam\xc4\x8da Barva, je med najglobljimi (5382 m) in verjetno najdalj\xc5\xa1i kanjon na svetu. Med gorami je veliko ozkih dolin. Doline okoli Lase, \xc5\xa0igatseja, Gjantseja in ob reki Yarlung Tsangpo so brez permafrosta, z dobro zemljo in umetnimi nasadi dreves, dobro namakane in bogato obdelane. Dolina Yarlung Tsangpo je v Tibetu pribli\xc5\xbeno 1200 kilometrov dolga in do 3\xc2\xa0km \xc5\xa1iroka. Spu\xc5\xa1\xc4\x8da se od nadmorske vi\xc5\xa1ine 4500 metrov do 2800 metrov. Gore na obeh straneh doline so visoke ve\xc4\x8d kot 5000 metrov.\n_START_SECTION_\nZgodovina\n_START_PARAGRAPH_\nO zgodovini Tibeta pred 7. stoletjem je malo znanega. To obdobje je ovito z miti in legendami. Zanesljivi viri ne obstajajo. Od 7. do 10. stoletja je bil Tibet mogo\xc4\x8dna kraljevina. Kralji iz dinastije Jarlung so uspeli zediniti ve\xc4\x8dji del dana\xc5\xa1njega Tibeta. Namri Songsten, vladar dinastije Jarlung, je svoj vpliv raz\xc5\xa1iril celo proti srednji Aziji. Kralj Songsten Gampo je osvojil Nepal in severno Indijo. Tako je Tibet postal pretnja za kitajsko dinastijo Tang. Da bi se izognili vojni med Kitajsko in Tibetom, je bila dogovorjena poroka med tibetanskim kraljem in kitajsko princeso in s tem urejeno zavezni\xc5\xa1tvo med kraljestvoma. Budizem, ki je dominiral na tem podro\xc4\x8dju ve\xc4\x8d kot 1.000 let, je postal uradna dr\xc5\xbeavna religija. V \xc4\x8dasu vladavine Songsten Gampa so bili v Lasi zgrajeni nekateri templji, graditi pa se je za\xc4\x8dela tudi kraljeva pala\xc4\x8da, kasneje poznana kot pala\xc4\x8da Potala. Stik s Kitajsko je omogo\xc4\x8dil razvoj medicine, astronomije in matematike. Po indijskem vzoru je nastala tibetanska pisava, kar je omogo\xc4\x8dilo prevajanje budisti\xc4\x8dnih zapisov, pisanje zakonov in zgodovine dr\xc5\xbeave._NEWLINE_V naslednjih dveh stoletjih se je vpliv Tibeta kot tudi njegove meje \xc5\xa1e raz\xc5\xa1iril. Kralj Trisong Detsen je vzpostavil kontrolo nad severnim Pakistanom, Nepalom, Turkmenistanom ter severno Indijo. Pri\xc5\xa1lo je do vojne s Kitajsko. Leta 783. je tibetanska vojska prodrla do tedanje kitajske prestolnice \xc4\x8cang\'an (dana\xc5\xa1nji Xi\'an) in prisilila kitajskega cesarja, da prizna raz\xc5\xa1iritev Tibeta. Podpisan je bil sporazum, s katerim sta bili Kitajska in Tibet dolo\xc4\x8deni kot dve neodvisni dr\xc5\xbeavi. V tem obdobju je budizem pri\xc4\x8del prevzemati primat tudi pri upravljanju z dr\xc5\xbeavo. Leta 842. je kralja Trisung Detsen Ralpachen-a, ki je podpiral budizem, ubil njegov brat Langdharma._NEWLINE_Langdharma je bil nasprotnik budisti\xc4\x8dne religije in je hotel njen vpliv pri upravljanju dr\xc5\xbeave zmanj\xc5\xa1ati. Njegovi poskusi so bili neuspe\xc5\xa1ni. Naletel je na oster odpor budisti\xc4\x8dnih sve\xc4\x8denikov. Po nekaj letih vladanja so ga budisti\xc4\x8dni menihi ubili. Zaradi notranjih nemirov in zunanjih pritiskov Kitajskega in Mongolskega cesarstva, je pri\xc5\xa1lo do razpada tibetanske dr\xc5\xbeave._NEWLINE_Leta 1239 preide Tibet v sestav Mongolskega cesarstva. Vpliv tibetanskega budizma postane vse ve\xc4\x8dji in s\xc4\x8dasoma postane uradna religija Mongolskega cesarstva. Godan-kan, pravnuk D\xc5\xbeingiskana je gojil za\xc5\xa1\xc4\x8ditni\xc5\xa1ki odnos do budizma in \xc5\xa1\xc4\x8ditil tibetanske duhovne voditelje. V 14. stoletju je pri\xc5\xa1lo do slabljenja Mongolskega cesarstva in Tibet ponovno dobi neodvisnost. Mongolija se vme\xc5\xa1ava v spore med dinastijami z namenom, da dalajlami omogo\xc4\x8di tudi posvetno oblast. Leta 1656 postane peti dalajlama Ngavang Lobzang Giatso duhovni in posvetni vladar Tibeta. Z njegovo smrtjo leta 1682 se je odnos z Mongolskim cesarstvom spremenil._NEWLINE_Mongolski vladarji so \xc5\xbeeleli ve\xc4\x8d nadzora nad Tibetom. Tako so v za\xc4\x8detku 18. stoletja napadli in osvojili glavno mesto Lhasa in pokorili \xc5\xa1estega dalajlamo Tsang-Jang Giatso-a. Mongolsko osvajanje ni naletelo na odobravanje lokalnega prebivalstva. To je izkoristil kitajski cesar Kang Ksi in pri\xc4\x8del vojno za osvoboditev Lhase izpod Mongolov. Kitajsko vojsko so ljudje pri\xc4\x8dakali kot osvoboditelje. Cesar je v Lasi postavil svojega predstavnika, ki se je imenoval amban. Leta 1750. se je narod v Tibetu uprl, pregnal cesarskega odposlanca in vzpostavil svojo oblast. Ob pomo\xc4\x8di cesarske vojske je bila vstaja \xc5\xa1e istega leta zatrta. Pod za\xc5\xa1\xc4\x8dito Kitajcev je bil sedmi dalajlama, ki so ga pred tem Mongoli izgnali. Kitajski cesar Kang Ksi je Tibet razglasil kot protektorat kitajskega imperija, kar je ostal vse do leta 1911._NEWLINE_Prvi Evropejci, ki so pri\xc5\xa1li v Tibet, so bili jezuitski misijonarji, ki so leta 1705 osnovali svoj misijon v Lasi. V za\xc4\x8detku 18. stoletja je pri\xc5\xa1lo tudi do vzpostavljanja stikov z dr\xc5\xbeavami iz Evrope, leta 1774 so tako v Tibet pri\xc5\xa1li prvi Britanski odposlanci._NEWLINE_Leta 1904 je iz Indije v Tibet pri\xc5\xa1la Britanska vojska, osvojila Laso in prisilila Tibet, da odpre meje proti \xe2\x80\x9ebiseru\xe2\x80\x9c britanskega kolonialnega cesarstva, to je Indiji. Leta 1906 je bil podpisan sporazum med Kitajsko in Veliko Britanijo, s katerim je Tibet postal Britanski protektorat. Leto kasneje, 1907 je bil podpisan nov sporazum, tokrat med Veliko Britanijo, Kitajsko in Rusijo. Velika Britanija in Rusija sta priznali Kitajski pravico do oblasti nad Tibetom. Kitajska oblast je bila vzpostavljena leta 1910, a ni trajala dolgo. Leta 1911 je na Kitajskem izbruhnila revolucija, kar je izkoristil dalajlama in prevzel kontrolo nad Tibetom. Leta 1913 Tibet in Mongolija postaneta dr\xc5\xbeavi lo\xc4\x8deni od Kitajske. Leta 1914 Velika Britanija prizna neodvisnost Tibeta in dolo\xc4\x8di mejo med Tibetom in britansko Indijo. Kitajska ne prizna neodvisnost Tibeta, \xc4\x8de\xc5\xa1 da je to neodtujljiv del kitajskega ozemlja._NEWLINE_Za\xc4\x8detek prve svetovne vojne in dr\xc5\xbeavljanske vojne na Kitajskem, odvrnejo pogled velikih sil od Tibeta. S tem omogo\xc4\x8dijo 13. dalajlami neomejeno oblast vse do leta 1951, ko je vojska Ljudske Republike Kitajske zasedla Lhaso. Pod pritiskom LR Kitajske je bil podpisan tibetansko-kitajski sporazum, ki je predvidel skupno vladanje vlade LR Kitajske in vlade Tibeta na \xc4\x8delu z dalajlamo. Leta 1956 poteka vstaja Tibetancev, ki so jo podprle ZDA. Vstaja je bila krvavo zadu\xc5\xa1ena leta 1959, sto tiso\xc4\x8de Tibetancev je bilo ubitih, uni\xc4\x8deno je bilo mnogo budisti\xc4\x8dnih samostanov, dalajlama je bil prisiljen zapustiti dr\xc5\xbeavo in oditi v izgnanstvo v Daramsalo v Indiji, kjer je \xc5\xa1e danes. V obdobju vladavine Mao Cetunga je bil nad Tibetanci izvajan izjemen teror. Organizirano je bilo uni\xc4\x8devanje kulturnih spomenikov, budisti\xc4\x8dnih samostanov, templjev, dogajali so se pokoli budisti\xc4\x8dnih sve\xc4\x8denikov in menihov. Nekateri viri navajajo, da je bilo v tem obdobju ubitih ve\xc4\x8d kot 1,2 milijona Tibetancev. V 80. letih 20. stoletja je pri\xc5\xa1lo do liberalizacije re\xc5\xbeima, s tem pa je bila Tibetu vrnjena dolo\xc4\x8dena stopnja verske svobode. Dalajlama je iz emigracije po\xc5\xa1iljal \xc5\xa1tevilne pozive za pomo\xc4\x8d za osvoboditev Tibeta._NEWLINE_Leta 1989 je dalajlama dobil Nobelovo nagrado za mir zaradi svojih prizadevanj, da po nenasilni poti vrne neodvisnost Tibetu._NEWLINE_Ve\xc4\x8d kot 40 atletov, ki so nastopili na Olimpijskih igrah v Pekingu leta 2008 je prosilo za mirno re\xc5\xa1evanje tibetanskega vpra\xc5\xa1anja, verske svobode in svobode mi\xc5\xa1ljenja.\n_START_SECTION_\nPrebivalstvo\n_START_PARAGRAPH_\nNa \xc5\xa1ir\xc5\xa1em kulturnem obmo\xc4\x8dju Tibeta, ki, kot \xc5\xbee re\xc4\x8deno obsega pribli\xc5\xbeno 2,5 milijona km\xc2\xb2, \xc5\xbeivi pribli\xc5\xbeno 7,2 milijona prebivalcev. Od tega je 5,0 milijonov ali 69% Tibetancev, 1,45 milijona ali 20% Hanov (Kitajcev) in 11% drugih narodnosti. Podatki veljajo za leto 2000. Skoraj tri \xc4\x8detrtine jih \xc5\xbeivi v dolinah velikih rek na jugu in v nekaj ve\xc4\x8djih mestih znotraj Avtonomne regije Tibet.\n_START_SECTION_\nGospodarstvo\n_START_PARAGRAPH_\nGospodarstvo Tibeta sloni na kmetijstvu. Zaradi neugodnih klimatskih razmer, so donosi sorazmerno majhni. Tibet ima velike rezerve zlata, srebra, cinka in drugih rud. V zadnjem \xc4\x8dasu se zelo razvija turizem, za kar gre zahvala zgodovinskim znamenitostim in \xc4\x8dudoviti naravi. Kitajska vlada je zgradila \xc5\xbeelezni\xc5\xa1ko progo, ki je povezala Tibet z ostalimi deli Kitajske.\n_START_SECTION_\nKultura\n_START_PARAGRAPH_\nTibetanska religija je del budizma znanega kot lamaizem. Tibet je tradicionalni center tibetanskega budizma, ki je raz\xc5\xa1irjen tudi izven meja. Prav tako je dom spiritualisti\xc4\x8dne tradicije imenovane Bon. Prebivalstvo govori mnoge podobne dialekte, ki skupaj tvorijo tibetanski jezik, obstaja pa tudi tibetanska pisava. Prevladuje vpliv budisti\xc4\x8dne kulture. Pala\xc4\x8da Potala, biv\xc5\xa1a rezidenca dalajlam in Norbulingka, poletna rezidenca dalajlam so objekti, ki jih je za\xc5\xa1\xc4\x8ditil tudi UNESCO. V \xc4\x8dasu "kulturne revolucije" v drugi polovici 20. stoletja, je bilo uni\xc4\x8dene ali po\xc5\xa1kodovane mnogo kulturne in zgodovinske dedi\xc5\xa1\xc4\x8dine Tibeta.\n_START_SECTION_\nUmetnost\n_START_PARAGRAPH_\nTibetanski umetniki so v celotni zgodovini Tibeta odigrali klju\xc4\x8dno vlogo v kulturnem \xc5\xbeivljenju. Umetnost je izra\xc5\xbeena tako na poslikanem pohi\xc5\xa1tvu, kot s poslikavami v verskih objektih. Velika ve\xc4\x8dina pre\xc5\xbeivelih umetni\xc5\xa1kih del je nastala pred 20. stoletjem in je bolj ali manj ohranjena v samostanih. Poslikave so naro\xc4\x8dale verske ustanove ali posamezniki, ki so jih uporabljali pri verskih obredih._NEWLINE_Tibetanske predstavitve umetnosti so nelo\xc4\x8dljivo povezane s tibetanskim budizmom in najve\xc4\x8dkrat prikazujejo razna bo\xc5\xbeanstva ali razli\xc4\x8dice Bude. Lahko so to bronasti kipi ali zelo barvite slike thangka in mandale._NEWLINE_V kiparstvu so pogoste upodobitve Bodhisatve. Tibetanski budizem je kot naslednik mahajana budizma to tradicijo podedoval. Skupaj z Bodhisatvo je upodobljeno bo\xc5\xbeanstvo \xc4\x8cenreziga (Avalokitesvara), pogosto prikazano s tiso\xc4\x8d oboro\xc5\xbeenimi svetniki in predstavlja so\xc4\x8dutje. Pogosta je predstavitev srditih bo\xc5\xbeanstev, upodobljenih z jeznimi obrazi, v\xc4\x8dasih obkro\xc5\xbeeni z lobanjami. Njihova jeza predstavlja predanost varovanju u\xc4\x8denja dharme, kot tudi varovanju posebnih postopkov za prepre\xc4\x8devanje slabih dejanj v \xc5\xbeivljenju. Za \xc5\xa1amanisti\xc4\x8dno religijo Bon so zna\xc4\x8dilni kipi Bude ali Padmasambhave kot za\xc5\xa1\xc4\x8ditni\xc5\xa1kega bo\xc5\xbeanstva v lokalnem okolju.\n_START_SECTION_\nArhitektura\n_START_PARAGRAPH_\nTibetanska arhitektura vsebuje kitajske in indijske vplive in izra\xc5\xbea globoko vernost prebivalcev. Na vsakem samostanu je mogo\xc4\x8de videti budisti\xc4\x8dno kolo - dharma - z dvema zmajema in praporom. Zasnova tibetanske stupe je lahko okrogla (v pokrajini Kham) ali oglata in 4-stranska (v Ladaku). Najve\xc4\x8dja posebnost tibetanske arhitekture je, da so hi\xc5\xa1e in samostani praviloma zgrajeni na visokih in son\xc4\x8dnih mestih, obrnjeni proti jugu. Objekti so zgrajeni iz me\xc5\xa1anice kamnin, lesa, veziva in zemlje. Ker prakti\xc4\x8dno ni goriva za ogrevanje in razsvetljavo, so strehe ravne, da jih greje sonce, ki ga je obilo, v pritli\xc4\x8dju pa je obi\xc4\x8dajno hlev za \xc5\xbeivino. Kot protipotresni ukrep, so stene nagnjene navznoter za 10 stopinj in spodaj debelej\xc5\xa1e kot zgoraj.\n_START_SECTION_\nGlasba\n_START_PARAGRAPH_\nTibetanska glasba odra\xc5\xbea kulturno dedi\xc5\xa1\xc4\x8dino regije. Se pa razlikuje glede na etni\xc4\x8dne skupine v Indiji, Butanu, Nepalu in drugje v tujini. Najprej in predvsem je to verska glasba. Petje se izvaja v tibetan\xc5\xa1\xc4\x8dini in sanskrtu. Napevi so kompleksni s pogostimi recitacijami svetih tekstov. Grleno petje je posebna zvrst, ki se izvaja brez metri\xc4\x8dnega \xc4\x8dasa, ob spremljavi resonan\xc4\x8dnih bobnov in nizkih, dolgih zlogov. Druge zvrsti se razlikujejo glede na razli\xc4\x8dne \xc5\xa1ole tibetanskega budizma, kot so klasi\xc4\x8dna glasba v \xc5\xa1oli Gelugpa in romanti\xc4\x8dna glasba \xc5\xa1ol Nyingmapa, Sakyapa in Kagyupa.\n_START_SECTION_\nKultura pokopov\n_START_PARAGRAPH_\nTibetanci poznajo \xc5\xa1tiri vrste pokopov svojih umrlih. Pri umrlem sedijo 48 ur, nakar sledi ena od oblik pokopa. Najpogostej\xc5\xa1i na\xc4\x8din je tak, da truplo obredno razkosajo in odnesejo na dolo\xc4\x8deno mesto, kjer meso odnesejo pti\xc4\x8di (nebe\xc5\xa1ki pokop). Druga oblika je, da razkosane dele trupla spravijo v vre\xc4\x8do, jo obte\xc5\xbeijo z velikimi kamni in spustijo v reko ali jezero. Zato Tibetanci ne jedo rib. Umrle tudi se\xc5\xbeigajo. Tak na\xc4\x8din je predvsem namenjen vi\xc5\xa1jim duhovnikom. Pepel pogosto spravijo v stupah. Predvsem bolne pa tudi zakopljejo v zemljo.\n_START_SECTION_\nKulinarika\n_START_PARAGRAPH_\nTradicionalna tibetanska hrana sestoji predvsem iz je\xc4\x8dmena, mesa in mle\xc4\x8dnih izdelkov. Vrtnine so pogoste samo v re\xc4\x8dnih dolinah. Tsampa je osnovno \xc5\xbeivilo Tibetancev in se j\xc3\xa9 trikrat na dan. Narejena je iz je\xc4\x8dmenove moke, s soljenim maslom, vse zakuhano v \xc4\x8daju. Tako skuhan \xc4\x8daj se vlije v dolgo valjasto posodo skupaj s soljo in jakovim maslom. Ko so sestavine dobro zme\xc5\xa1ane, je pripravljena za serviranje. Tibetanci pijejo tak \xc4\x8daj preko celega dne. Jakovo maslo je zelo pomembna hrana Tibetancev. Tudi jogurt je pomemben dnevni mle\xc4\x8dni obrok. Je kremaste sestave in se pridobiva iz jakovega mleka. Tibetanski nomadi v vzhodnem Tibetu izdelujejo svoj jogurt na poseben na\xc4\x8din. Najprej mleko skuhajo, po odstavitvi s \xc5\xa1tedilnika dodajo nekaj starega jogurta. Sve\xc5\xbe jogurt nastane v nekaj urah. Jogurt je tibetanska hrana \xc5\xbee ve\xc4\x8d kot 1000 let._NEWLINE_Priljubljena hrana v Tibetu je tudi posu\xc5\xa1eno goveje/jakovo in ov\xc4\x8dje meso. V zimskem \xc4\x8dasu goveje in ov\xc4\x8dje meso nare\xc5\xbeejo v dolge trakove, ki jih su\xc5\xa1ijo na sen\xc4\x8dnem mestu na zraku. Su\xc5\xa1eno meso je \xc4\x8dvrsto in dobrega okusa in se lahko j\xc3\xa9 surovo._NEWLINE_Pogosta hrana Tibetancev so tudi krvavice, klobase in jetrne klobase. Momo, so \xc5\xbeepki iz testa, napolnjeni z zelenjavo ali mesom ter skuhani na sopari ali ocvrti. Thugpa, juha z rezanci in mesom ali zelenjavo. Najpogosteje s pi\xc5\xa1\xc4\x8dan\xc4\x8djim mesom, le v\xc4\x8dasih z jakovim. Druga \xc5\xbeivila so \xc5\xa1e tibetanski cmoki, Thenthuk (tibetanski rezanci) in jakov jezik._NEWLINE_V zadnjem \xc4\x8dasu v tibetanskih mestih lokalna \xc5\xbeivila dopolnjuje kitajska hrana, ve\xc4\x8dinoma Se\xc4\x8duanska. Zelenjave in rib je na trgu dovolj. Restavracije nudijo tako tibetansko kot kitajsko hrano, vse bolj pa tudi zahodnja\xc5\xa1ko, predvsem zaradi turistov._NEWLINE_Tibetanci radi pijejo \xc4\x8daj. Poleg soljenega in z maslom, ga pijejo \xc5\xa1e sladkega z mlekom._NEWLINE_Tibetanski je\xc4\x8dmen uporabljajo tudi za varjenje piva imenovanega Chang in je priljubljena pija\xc4\x8da. Pivo je blago, rahlo sladkega in kislega in vsebuje malo alkohola.\n_START_SECTION_\nTradicionalna tibetanska medicina\n_START_PARAGRAPH_\nTibetanci \xc5\xbeivijo povpre\xc4\x8dno 60 do 72 let. \xc5\xbdivljenje jim kraj\xc5\xa1ajo kruta narava, enoli\xc4\x8dna prehrana pa tudi dejstvo, da si morajo zdravljenje pla\xc4\x8dati sami. Najpogosteje se zate\xc4\x8dejo k svojemu zdravilcu, ki je najcenej\xc5\xa1i, vendar je teh vedno manj. Ka\xc5\xbee, da bo eno od najstarej\xc5\xa1ih zdravilstev na svetu, tibetanska tradicionalna medicina obstaja \xc5\xbee ve\xc4\x8d kot 2500 let, zaradi politi\xc4\x8dnih razmer, po\xc4\x8dasi izginila. Izpodriva ga kitajska medicina. Tibetansko zdravilstvo temelji skoraj izklju\xc4\x8dno na zdravilnih zeli\xc5\xa1\xc4\x8dih, ki jih je tam v izobilju. Trenutno je najdragocenej\xc5\xa1e zdravilo yakcha kambu. Ime pomeni \xc2\xbbpozimi \xc4\x8drv, poleti trava\xc2\xab. Na trgu je en \xc4\x8drv vreden 50 juanov, kilogram pa 35.000 juanov. V trgovini na letali\xc5\xa1\xc4\x8du je bil \xc5\xbee desetkrat dra\xc5\xbeji, na Kitajskem pa njegova cena za dvakrat presega ceno zlata. Gre za nekak\xc5\xa1no parazitsko gobo, ki napade gosenico neke \xc5\xbeu\xc5\xbeelke, jo ubije in mumificira. Je vitaminska bomba in jo uporabljajo za zdravljenje raka in kot afrodiziak. Nabirajo jo edino na visokih planotah Tibeta. Zaradi velikega povpra\xc5\xa1evanja ji grozi iztrebljenje.'